K o m u n i k é

Vláda Slovenskej republiky na svojom zasadnutí dňa .... 2005 prerokovala a schválila Správu o makroekonomickom vývoji a vývoji verejných financií SR za prvý polrok 2005 a predikciu vývoja do konca roka. Materiál vypracovalo MF SR v súlade s Plánom legislatívnych úloh vlády na rok 2005. 
Správa hodnotí posledný makroekonomický vývoj a vývoj relevantných fiškálnych parametrov. V nadväznosti na skutočný vývoj a očakávané zmeny vo vnútorných a vonkajších podmienkach aktualizuje odhady makroekonomického a fiškálneho vývoja do konca roka 2005. Výsledky analýz a prognóz vyhodnocuje  z hľadiska možných rizík plnenia rozpočtu v roku 2005, a tým aj rizík pre plnenie zámerov vlády v postupnej  konsolidácii verejných financií v strednodobom horizonte. Podľa predbežných odhadov vychádzajúcich z vývoja za 1. polrok 2005 sa dá usúdiť, že deficit verejných financií v roku 2005 by mohol za istých predpokladov dosiahnuť úroveň 3,25% HDP (bez vplyvu II. piliera dôchodkovej reformy v jednotnej metodike ESA´95). Znamená to,  že by nemalo byť ohrozené naplnenie hlavného fiškálneho zámeru vlády pre rok 2005  udržať deficit verejných financií  na úrovni 3,4% HDP.